LR Ministrui pirmininkui Sauliui Skverneliui

LR Socialinės apsaugos ir darbo ministrui Linui Kukuraičiui

LR Kultūros ministrui Mindaugui Kvietkauskui

LR Švietimo, mokslo ir sporto ministrui Algirdui Monkevičiui

2020-04-02

**Dėl uždaromų Kauno kultūros ir sporto įstaigų**

Kauno miesto savivaldybės administracijos direktoriaus įsakymu (A-1073, 2020-03-27) yra stabdoma 6 sporto ir 9 kultūros įstaigų veikla.

Darbuotojams primygtinai viešai siūloma išeiti kasmetinių atostogų. Nesutinkantiems su tokia išeitimi siūloma kita alternatyva – gauti dalį darbo užmokesčio už prastovas. Pirmą mėnesį būtų mokama 50 proc. įprasto atlyginimo, o nuo antrojo – 60 proc.

Šių sričių darbuotojų atlyginimai dar iki karantino paskelbimo buvo vieni mažiausių viešojo sektoriaus atlyginimų šalyje (vidutinis kultūros sektoriaus darbuotojų atlyginimas Kaune - 600 Eur. atskaičius mokesčius). Priverstinės prastovos gali lemti situaciją, kuomet šie žmonės ir jų šeimos taps socialiai pažeidžiamomis.

Nesuprantama, kodėl tokiu sudėtingu Lietuvai laikotarpiu, kuomet priimami įstatymai stabilizuojantys situaciją privačiame sektoriuje siūlant subsidijas darbo vietų išsaugojimui, Kauno miesto savivaldybė nusprendė pradėti taupyti būtent šių sričių darbuotojų sąskaita. Tikrai yra daug sričių, kur būtų galima reikšmingai mažinti savivaldybės išlaidas – komandiruotės, teisinės paslaugos, išlaidos viešiesiems ryšiams užsienyje ir kt. Galbūt būtų verta pristabdyti vieną ar kitą statybų projektą, tačiau mažinti išlaidas stabdant kultūros ir sporto įstaigų veiklas yra labai neatsakingas ir trumparegiškas žingsnis, kurio pragaištingumo pasekmės užguls ne tik šių įstaigų darbuotojus, bet ir tūkstančius moksleivių, priverstų atsisakyti jų asmenybių ugdymui itin svarbių veiklų.

Administracijos direktoriaus įsakymu uždarytos ir Kauno miestui priklausančios muzikos mokyklos, kurių pedagogai sėkmingai jau vykdė pamokas nuotoliniu būdu. Analogiška situacija sporto srityje. Stabdydami sporto trenerių veiklas Kauno miesto vadovai rizikuoja, kad mūsų aukšto meistriškumo sportininkams nepavyks pasiruošti ateityje laukiančioms varžyboms, jie rizikuoja prarasti fizinę formą, kuriai palaikyti būtina trenerių kvalifikuota priežiūra, kaip ir jauniems muzikams privaloma reguliari kvalifikuota pagalba.

Visi suprantame, kad krizės poveikis ekonomikai bus didžiulis, tačiau kol kas mažai įsivaizduojame apie tai, kokios gali būti ilgalaikės socialinės izoliacijos, emocinio streso dėl galimų artimųjų netekčių, perkrautos sveikatos sistemos, darbo praradimo ir kt. poveikio pasekmės žmonių ir šeimų psichinei sveikatai, ir ilgalaikei visos visuomenės savijautai. Todėl karantino situaciją būtina išnaudoti dirbant ateičiai, paslaugas ir veiklą sėkmingai perkeliant ir vykdant nuotoliniu būdu: teatras gali tapti virtualus, įtraukiantis ir publiką, koncertai gali vykti nuotoliniu būdu, nauji projektai gali gimti naujose jungtyse, atsirasti naujos platformos, meno formos, išsivystyti pasiūla naujoms auditorijoms, bibliotekos gali peržiūrėti ir susitvarkyti savo fondus, ruošti programas vaikų vasaros mokykloms.

Kultūros, sporto ar kitos socialinės srities įstaigos didžiąja dalimi yra išlaikomos iš savivaldybės biudžeto, tad netektų pajamų dalis, skirtingai nei privačiame versle, bendroje pajamų struktūroje sudaro nereikšmingą dalį. Taigi, toks Kauno 2022, Europos Kultūros sostinės administracijos socialiai neatsakingas vienpusis sprendimas stabdyti kultūros ir sporto įstaigų veiklą ne tik nesutaupys mažiausiai uždirbančiųjų sąskaita, bet ir suduos nepataisomą smūgį miesto autoritetui Lietuvos ir Europos kontekste.

Suprantame, kad šiuo metu tikrai turime būti visi labai solidarūs, bet tuo pačiu privalome užtikrinti švietimo, kultūros, sporto ir kitų socialiai pažeidžiamų žmonių pajamas ir gerą emocinę savijautą.

Taigi, šiuo laikotarpiu ypatingai svarbu, kad kultūrinė, sportinė veikla nenutrūktų, kad ji būtų vykdoma alternatyviomis – nuotolinėmis priemonėmis. Tik taip padėsime mūsų žmonėms išgyventi šį sunkų laikotarpį. Be to, tai ir yra tas laikas, kuomet galime pereiti ir prie alternatyvių, šiuolaikiškų paslaugų teikimo būdų.

Atsižvelgiant į išdėstytus argumentus, prašome Jus:

1. Įvertinti Kauno miesto kultūros ir sporto įstaigų situaciją ir rasti sprendimus kaip užkardyti tokių situacijų susidarymą ateityje;

2. Kreiptis į Kauno miesto savivaldybės vadovus dėl Kauno kultūros ir sporto įstaigų darbuotojų padėties ir priimtų įsakymų atšaukimo;

3. Įpareigoti atsakingas institucijas įvertinti ar šiose, spaudimą darbuotojams dėl išėjimo kasmetinių atostogų patiriančiose Kauno miesto kultūros ir sporto įstaigose, kasmetinių atostogų suteikimo tvarka ir procedūros atitinka šalies įstatymus ir poįstatyminius teisės aktus;

4. Informuoti mus kokių priemonių buvo imtasi Kauno kultūros ir sporto įstaigų darbuotojų situacijai išspręsti.

Gabrielius Landsbergis, Seimo narys, TS-LKD pirmininkas

Doc. dr. Jurgita Šiugždinienė, Kauno miesto savivaldybės tarybos narė, TS-LKD Kauno skyrių sueigos pirmininkė

Prof. Vytautas Juozapaitis, Seimo narys, Švietimo ir mokslo komiteto pirmininko pavaduotojas, Lietuvos nacionalinės kultūros ir meno premijos laureatas

Dr. Gintarė Skaistė, Seimo narė, Biudžeto ir finansų komiteto narė

Kazys Starkevičius, Seimo narys, Kaimo reikalų komiteto pirmininko pavaduotojas

Doc. dr. Arvydas Anušauskas, Seimo narys, Nacionalinio saugumo ir gynybos komiteto narys

Paulius Lukševičius, Kauno miesto savivaldybės tarybos narys

PRIDEDAMA:

Kauno miesto savivaldybės pranešimas spaudai: <http://www.kaunas.lt/2020/03/svarbi-informacija/sunkus-bet-neisvengiamas-sprendimas-kaune-atidedama-sporto-ir-kulturos-istaigu-veikla/>

Įsakymas Nr. A-1073 (2020-03-27) „Dėl Kauno miesto savivaldybės kultūros ir sporto įstaigų veiklos karantino laikotarpiu“.